સન્સેક્સ સવારના સત્રમાં ઘટીને નીચામાં 35,196 થયા બાદ રિકવર થઇને ઊંચામાં 35,445 થયા બાદ બંધ 35,378.60 રહેતાં 114.19 પોઇન્ટ સુધર્યો હતો. નિફ્ટી પણ 42.60 પોઇન્ટ સુધરીને 10,699.90ના સ્તરે બંધ રહેતાં ફરી 50 દિવસની મુવિંગ એવરેજની ઊપર નીકળવામાં સફળ રહી હતી. છેલ્લા એક સપ્તાહથી માર્કેટ ટ્રેડિંગ રેન્જમાં અથડાયેલું છે. નીચામાં 10,550 અને ઊપરમાં 10,800ની રેન્જમાં નિફ્ટી ઘૂંટાઈ રહી છે. એમઓએફએસના રસેશ મણીયારના જણાવ્યા પ્રમાણે, નિફ્ટી લગભગ એક મહિનાથી ટ્રેડિંગ રેન્જમાં રહી છે. હવે આગામી સપ્તાહમાં આઇટી સેગમેન્ટની બે મુખ્ય કંપનીઓ ટીસીએસ અને ઇન્ફોસિસના પરિણામ જાહેર થવાના હોવાથી તે બજારના મૂડને સુધારે છે કે કેમ તેની પર નજર રહેશે. કેટલાક બ્રોકરેજ હાઉસોના રિપોર્ટ અનુસાર, આઇટી કંપનીઓના માર્જીનમાં સુધારો જોવાશે અને લગભગ સાત ત્રિમાસિક ગાળા પછી રિકવરીના સ્પષ્ટ સંકેત જોવા મળશે. આને કારણે અગ્રણી આઇટી શેરોમાં ધીમો સુધારો જળવાયો છે. ઇન્ફોસિસ સતત ત્રીજા દિવસે વર્ષની નવી ઊંચી સપાટી Rs 1,353.65ની સપાટીએ બંધ રહ્યો હતો. ટીસીએસ પણ એક ટકા વધીને બંધ હતો.